
Spre pomenirea ei 

Pe 8 noiembrie 2014 se împlinesc doi ani 
de la adormirea bunicii mele, Floarea 
Picioruş. Ea fiind femeia care m-a crescut si 

m-a educat. Iar cartea de faţă, cu mâncărurile 
pe care ea le făcea, sunt o scriere in memo- 
riam. 

Am regăsit, în dulapul de la bucătărie, 
însemnările de acum 10 ani, scrise la dictarea 
ei, şi, pe loc, bucuria revederii lor s-a 
transformat în această carte. 

Când m-am căsătorit am vrut să stim 

reţetele ei culinare pentru ca să le facem 
împreună. Ea ne-a învăţat să gătim şi reţetele 
ei au devenit fundamentul bucătăriei noastre. 

De astăzi le vom împărţi cu dumnea- 
voastră. Si m-as bucura să simţiţi, alături de 

noi, gustul mâncării româneşti autentice. 

Bucureşti, 
27 octombrie 2014, 
Sfântul Dimitrie Basarabov. 



Ciorbă de perişoare 

Se toacă carnea, se adaugă peste ea 
orezul si 1 sau 2 ouă, dacă ai carne mai multă. 

Când le faci rotunde, le treci prin făină, 
având puţin oţet pe mâini, pentru ca ele să se 
coaguleze. 

Mai înainte de a pune perişoarele se dă 
în fiert apa ciorbei, în care se pun ceapa 
tăiată, marcovii tăiaţi, plus o mână de orez. 

Când ciorba fierbe, atunci se pun 
perişoarele în ea. La început, perişoarele cad 
la fund, dar apoi se ridică la suprafaţă. 

Se lasă cioarba să se fiarbă bine. 

Se pune bulionul. 

Iar, spre sfârşit, se pune (nu neapărat) o 
cană de zeamă de varză sau borş. 



Sarmale 



Avem nevoie de carne tocată, orez, 
ceapă, mărar tocant mărunt şi sare. 

Dacă avem varză nouă, nemurată, se 
scoate cotorul foilor şi se pune la fiert, până 
când foile se desfac. Se poate pune peste ele 
sare şi sare de lămâie. 

Dacă avem varză murată, desfacem foile 
şi ce e la mijlocul verzei tăiem mărunt şi le 
punem pe fundul cratiţei. 

Se împătureşte fiecare sarma în parte în 
câte o foaie. Dacă foaia de varză e mică se 
folosesc două pentru fiecare sarma, introdu- 
cându-se, la fiecare capăt, cu degetul, 
conţinutul înăuntru. 

Peste varza tocată de pe fundul cratiţei 
adânci se pun roşii sau o lingură mare de 
bulion, peste care se pun, în straturi 
armonioase, sarmalele. 

Printre sarmalele stratificate se pun foi 
de dafin, boabe de piper şi enibahar. 

Peste sarmale şi întreaga compoziţie se 
toarnă apă caldă până când ele sunt acoperite 
cu totul. 

în timp ce ele fierb în cuptor şi apa 
scade, se adaugă apă peste ele, din când în 
când, ca toate să fiarbă în propriul lor suc. 

Spre finalul fierberii, dacă nu avem 
bulion, putem pune roşii tăiate. 

Se poate acri cu jumătate de linguriţă de 
sare de lămâie. 

Ştim că oala cu sarmale e gata când 
simţim mirosul puternic de mâncare bună şi 

când, la suprafaţă, s-a instaurat peste sarmale 
o culoare de toamnă. 



Chiftele 

Avem nevoie de carne de porc dată prin 
maşină. 

Amestecăm carnea cu o căpăţână de 
usturoi tocată mărunt şi cu unul sau două 
ouă. Dacă nu avem usturoi, putem pune 
ceapă tocată mărunt. Se poate pune şi mărar 
în compoziţie. 

Carnea tocată se amestecă bine, peste 
care punem condimente după gust. 

Chiftelele se trec prin făină şi se fac sub 
forma pe care ne-o dorim: rotunde sau plate. 
Făina ţine la un loc compoziţia, pentru ca să 
nu se sfărâme în tigaie. 

Le fierbem în ulei pe măsură ce le 
pregătim. 



Fasole cu cârnati 

> 

Se spală fasolea (300 de grame pentru 
două porţii) şi se lasă în apă ca să se umfle. 

Se pune fasolea la fiert, peste care 
adăugăm o ceapă-două şi morcovi, ambele 
tăiate mărunt. 

Când fasolea se umflă, atunci se adaugă 
cârnaţii, tăiaţi în fragmente mici, pentru ca să 
se fiarbă împreună cu compoziţia de dinainte. 

Dacă nu avem cârnaţi putem pune 
jumări sau kaizer. 

Putem pune Delikat spre final, pentru 
gust, şi lăsăm apa în mâncare pe cât ne 
dorim. 

Trebuie să avem grijă, să mestecăm 
adesea, pentru că mâncarea se afumă. 

într-o tigaie, paralel cu mâncarea, 
pregătim rântaşul: 1 sau două cepe, tăiate 
mărunt, pe care le prăjim în bulion. Rântaşul 
se toarnă peste fasolea cu cârnaţi atunci când 
se pune pe farfurie. 

Mâncare de cartofi 



Călim într-o tigaie sau într-o cratiţă 
mică, în ulei, 1-2 cepe, peste care adăugăm 1-2 
linguri de făină. Le călim la foc mic. 

Peste care adăugăm, în mod progresiv, 
apă, până când compoziţia se subţiază. 

Peste acest sos punem 2-3 cartofi tăiaţi 
subţire şi mestecăm totul până se fierb. La 
final putem adăuga Delikat pentru gust. 

Gălustele 

Gălustele se fac sub formă rotundă si 

sunt formate din ouă şi gris. 

Se bat ouăle crude şi se adaugă grisul 
până când compoziţia este elastică. 

Se foloseşte grisul pentru ca ele să se 
îngroaşe. 

Se introduc în ciorbă, spre final, şi se 
fierbe ciorba mai mult, pentru ca ele să 
înflorească şi să iasă la suprafaţă. 

Gălustele se introduc în ciorba de 

pasăre. 



Ciorbă de fasole 

Pentru două porţii punem 300 de grame 
de fasole în apă, pentru ca să se umfle fasolea. 

Când fasolea e umflată, într-o altă apă, 
punem oala la foc. Peste care adăugăm 2-3 
cepe tăiate mărunt, la fel şi 1-2 morcovi. 
Câteva picături de ulei. 

Oala se umple cu apă pe măsură ce ea 
scade la foc. 

Se face la foc repede. 

După 15 minute de la punerea cepei şi a 
morcovilor se adaugă bulionul: 1-2 linguri. 

Ciorba e gata când boaba de fasole se 
sfărâmă în gură. 

La sfârşit se pune mărarul şi se mai 
fierbe puţin. 



Mâncare de stevie 

> 



Pentru două porţii ne trebuie două 
mâini de ştevie şi un păhărel de ulei. 

Două-trei cepe, leuştean sau mărar, o 
lingură de făină şi o mână-două de orez. 

Din fiecare foaie de ştevie scoatem 
nervura principală şi folosim numai părţile 
laterale. Spălăm ştevia bine şi o punem de-o 
parte. 

Ne pregătim cratiţa pentru mâncare, 
adăugăm în ea uleiul, ceapa tăiată mărunt şi 
făina şi le prăjim un pic, până când uleiul 
înghite făina. După care turnăm apa şi ştevia 
pe care am pregătit-o. 

Se amestecă conţinutul şi se pune din 
nou apă, pentru ca să nu se ardă. 

Ştevia va deveni maronie şi atunci se va 
lăsa focul mai încet, pentru ca să se subţieze 
compoziţia şi pentru ca uleiul să iasă la 
suprafaţă. 

Când e aproape gata, adăugăm leuştea- 
nul sau mărarul. 



Ciorbă de post 

Vom pune în oală 1-2 litri de apă, 3-4 
cartofi, 1-2 cepe, o mână de fidea, o linguriţă 
de Delikat, puţină sare, două linguri de 
bulion şi o ceşcuţă de ulei. 

începem cu apa, cu cartofii tăiaţi în 
forme mici, cu cepele şi uleiul. Fierbeam 
compoziţia până când cartofii încep să se 
sfărâme. Adăugăm constant apă când ea 
scade din cauza fierberii. 

Când cartofii se fierb punem Delikatul, 
după care punem apă cât dorim să fie ciorba 
finală. 

Adăugăm bulionul la puţin timp după 
Delikat, mai stăm puţin şi punem şi fideaua, o 
mai lăsăm să fiarbă 10 minute şi ciorba e gata. 



Tavă la cuptor 



Avem nevoie de carne de pasăre, 2-3 
cartofi, 2-3 cepe, 2-3 mâini de orez, ardei gras, 
o ceaşcă de bulion, ulei, piper şi foi de dafin. 

într-o oală fierbem carnea de pasăre iar 
într-o tigaie călim ceapa (tăiată mărunt) în 
ulei, peste care adăugăm ardeiul gras şi el 
tăiat mărunt, plus bulionul. 

Apa în care s-a fiert carnea nu se aruncă 
pentru că o vom folosi la umplerea tăvii. 

Deschidem cuptorul, punem carnea în 
tavă, alături de compoziţia din tigaie, peste 
care turnăm apa în care am fiert carnea. Şi la 
acestea toate adăugăm orezul, plus cartofii 
tăiaţi în forme mici. 

Tava se bagă la cuptor, peste care 
punem piperul şi frunzele de dafin. Arămiul 
cărnii şi al cartofilor, alături de miros, ne vor 
spune când mâncarea e gata. 



Kaizer cu sos 



Putem face mâncarea şi la cuptor şi pe 
ochiul aragazului. 

Ne trebuie o căpăţână de usturoi şi o 
lingură-două de bulion. Tăiem usturoiul 
mărunt. După care amestecăm bulionul cu 
apă într-o farfurie. 

Dacă îl facem deasupra, la aragaz, 
încindem uleiul puţin în tigaie, punem 
usturoiul şi bulionul amestecat în apă. Tăiem 
kaizerul în forme mici şi le punem în tigaie. 
Adăugăm puţină sare, piper şi dafin. 

Mâncarea e gata când ne place la gust. 



Ouă umplute 

Ouăle se fierb foarte bine. După care se 
răcesc, sunt curăţate şi tăiem fiecare ou pe 
diagonală. în două părţi. Scoatem gălbenu- 
şurile din care vom face o compoziţie cu care 
vom reumple albuşurile. 

Gălbenuşurile fierte se amestecă cu 
muştar dulce şi ulei într-o farfurie, rezultând 
o pastă groasă. 

Cu această pastă se reumplu albuşurile, 
peste care se adaugă piper după gust şi 
ornamentaţii din frunze de pătrunjel, mărar 
sau o altă legumă frunzoasă după simţul 
artistic. 

Varză călită 



Cea mai bună iese cu varză crudă, abia 
recoltată. 

în afară de un kilogram de varză (tăiată 
mărunt) mai avem nevoie de o ceşcuţă de 
ulei, 2 linguri de bulion, foi de dafin şi piper. 

Se pune varza tăiată mărunt în oală, 
peste care adugăm apă până peste ea, pentru 
ca să fiarbă. O fierbem sub capac şi adăugăm 
apă pe măsură ce scade. Când varza se 
înmoaie adăugăm uleiul, bulionul, piperul şi 
foile de dafin. 

Sarea, cel mai bine, se pune în farfurie, 
la masă. Pentru ca fiecare să îşi pună după cât 
doreşte, atâta timp cât varza va ieşi dulce, 
fiind o mâncare de post. 

O putem lăsa cu apă în ea... însă, 
adevărata varză călită, se scoate din oala în 
care am fiert- o şi se pune în tavă şi se 
introduce la cuptor. 

Dacă o facem la ceaun, afară, atunci o 
lăsăm să scadă cât vrem. La fel stă treaba si cu 

cea introdusă la cuptor, peste care, iniţial, 
punem ceva apă. 

Mâncare de praz 



Din două fire mari de praz putem face o 
mâncare pentru două persoane. 

Tăiem prazul mărunt, cerculeţe, două 
cepe tăiate mărunt, ulei, o lingură-două de 
taina. 

Punem prazul tăiat, dimpreună cu 
ceapa, uleiul şi făina în tigaia mare, după care 
punem apă şi bulion. Mestecăm în continuu. 
Pe măsură ce prazul se fierbe, el se desfiră. 

Ne vom da seama că mâncarea e gata 
după miros şi după ce vom gusta din prazul 
fiert si vom constata că e mâncabil. 

Mâncare de ciuperci 

Ciupercile trebuie spălate, curăţate şi 
tăiate mărunt. Trei linguri de faină, apă, o 
linguriţă de Delikat, piper, o ceaşcă de ulei. 

Facem sosul din ulei, făină şi apă, meste- 
când în continuu timp de 30 de minute. 

Fierbem, într-un alt vas, ciupercile pre- 
gătite până când ele se înmoaie. 

După care adăugăm ciupercile fierte, 
piperul şi delicatul şi mai fierbem compoziţia 
încă 10 minute. 



Cartabosul 

> 

Avem nevoie de ficat de porc, pe care îl 
fierbem alături de carne de porc, în apă 
amestecată cu foi de dafin. 

Când trebuie să umplem maţul gros al 
porcului, punem în el ficatul fiert, tăiat 
mărunt şi, la fel, şi carnea. Alături de ceapă, 
orez şi mirodenii de umplutură. 

Orezul îl fierbem puţin mai înainte de a- 
1 introduce în maţ iar ceapa o dăm prin 
râzătoare. 

Umplem maţul şi îl legăm la capete, îl 
înţepăm cu andreaua (pentru ca să nu 
plesnească), după care îl punem într-o tavă. 

îl garnisim cu apă, bulion, grăsime de 
porc şi foi de dafin, după care îl băgăm la 
cuptor. Ne vom da seama după miros. ..că 
trebuie să îl scoatem din cuptor. 



Plăcintă cu mere 



Facem blatul dintr-un kilogram de făină, 
apă, sare cât iei între degete, drojdie (un 
pacheţel din acela mic, de 1-2 centimetri). 

Radem merele şi adăugăm peste ele un 
vârf de linguriţă de scorţişoară şi 2-3 linguriţe 
de zahăr. 

Punem într-o cratiţă puţin ulei, merele 
rase, scorţişoara şi zahărul şi le fierbem. Până 
se înmoaie merele. Compoziţia de umplere se 
va lăsa să se răcească. 

Siropul de zahăr, cu care se va umezi 
blatul, se face dintr-un pahar de apă mine- 
rală, zahăr (o lingură-două) şi margarină 
(două-trei linguri) puse la foc, până se topeşte 
zahărul şi devine galben. 

Blatul îl facem din făină, apă şi drojdie şi 
îl frământăm. Frământătura e lăsată să se 
dospească, după care o întindem cu un lemn 
de bucătărie pentru a rezulta o foaie subţire, 
care se împătureşte de 2-3 ori. 

împărţim coca în două. 

Urmează împăturirea fiecărei foi de 2-3 
ori. La începutul împăturirii se unge foaia în 
întregime cu o pană de pasăre îmbibată în 
ulei şi peste uleiul acela se presară făină, 
pentru a nu se lipi foaia. 

Se pune prima foaie în tava de copt, 
peste ea se adaugă compoziţia merelor, apoi a 
doua foaie. 

Plăcinta se bagă la cuptor, nu înainte de 
a se porţiona blatul cât el este crud. Adică se 
taie, în pătrate, pe foaia de deasupra, întreaga 

plăcintă, pentru ca să se păstreze formatul 
fiecărei părţi. 

După ce e scoasă din cuptor, peste 
plăcintă se pune siropul de zahăr, după care 
pudră de zahăr şi se taie cât timp e caldă. 

Chec 



Pentru un chec avem nevoie de 3 ouă, 
un pahar de zahăr, o ceaşcă de lapte, ulei, 
făină (până într-o jumătate de kilogram), 
miez de nucă, un vârf de sare, coji de 
portocale rase, un plic de vanilie, o linguriţă 
de bicarbonat şi un plic de praf de copt. 

Amestecăm cu mixerul zahărul, ouăle, 
vanilia, cojile de portocale rase. 

Se adaugă puţin ulei peste ele. 

Când zahărul s-a topit şi s-au amestecat 
toate, se pun deasupra lor făina (câte puţin) şi 
laptele. Apoi se adaugă bicarbonatul şi praful 
de copt stins într-o lingură de oţet. 

Compoziţia se freacă cu mixerul până se 
îngroaşă. După care se pune în forma de 
metal şi se bagă la cuptor. 



Principii culinare 

Mamaia Floarea făcea mâncarea după 
gustul omului. O adapta după starea de 
sănătate şi după dispoziţia interioară a celui 
pe care îl servea la masă. 

Nu folosea multă sare şi nici prea mult 
zahăr. Nu punea accentul pe grăsimi şi nici pe 
iute. Ci atunci când venea vorba de friptură 
punea alături salată sau murături iar ciorba 
de os de porc o mâneam cu ardei iute sau 
copt. 

Bea un pahar de ţuică înainte de masă, 
pe când vinul după. La felul al treilea. La 
friptură sau înainte de desert. 

Făcea prăjituri ponderate la nivelul 
dulcelui şi mâncărurile sale, mai ales când 
gătea pentru o pomană sau pentru o nuntă, la 
ceaun, afară, erau cu mult gust. 

La cârnaţi nu punea cimbru sau miro- 
denii cu miros puternic iar pentru piftie 
folosea carnea de la capul porcului şi cu 
zgârciuri. 

Crezul ei era acesta: mâncarea trebuie să 
aibă gust şi să fie făcută cu inimă bună. Mai 
târziu avea să spună că mâncarea trebuie să 
aibă har. 

De aceea, gătiţi cu har, adică cu 
rugăciune şi cu inimă bună! Pentru că trebuie 
să hrănim şi sufletele celor cărora le pregătim 
masa. 

